Ιωσήφ Γεωργειρήνης

Ο Ιωσήφ Γεωργειρήνης ή Γεωργερίνης (Μήλος, 1640) ήταν Έλληνας λόγιος του 17ου αιώνα.

Βιογραφικά στοιχεία
Γεννήθηκε στη Μήλο το 1640. Πέρασε έξι χρόνια ως μοναχός στο Άγιο Όρος και χειροτονήθηκε στις 7 Οκτωβρίου 1666 αρχιεπίσκοπος Σάμου, θέση στην οποία παρέμεινε επί πενταετία.

Αναφέρεται επίσης ως φιλοκαθολικός. Τα πατριωτικά του αισθήματα τον ανάγκασαν να παραιτηθεί από αρχιεπίσκοπος Σάμου και να μεταβεί στην Πάτμο, όπου ενοικίασε την επικαρπία των κτημάτων του σπηλαίου της Αποκαλύψεως ισοβίως έναντι 200 σκούδων. Το 1674 διερχόμενος από τη Φλωρεντία, ο Γεωργειρήνης πήγε με αποστολή του δυτικού επισκόπου της Βολατέρρας ως έξαρχος των Ελλήνων Μανιατών που είχαν καταφύγει στη Σοανή της Τοσκάνης. Επιστρέφοντας στη Σάμο από την Ιταλία παρέλαβε περίπου 100 οικογένειες Σαμίων και Μηλίων και τις οδήγησε στο Λονδίνο. Εκεί, ο τότε δούκας της Υόρκης και μετά βασιλιάς της Αγγλίας Ιάκωβος τους παραχώρησε γη για να κτίσουν τα σπίτια τους, στο μέρος που ονομάστηκε «Ελληνική οδός» (Greek Street) και να ιδρύσουν εκκλησία της Παναγίας βυζαντινού ρυθμού στην Crown Street κοντά στην Ελληνική οδό. Στο Λονδίνο ο Γεωργειρήνης προσπάθησε να ιδρύσει ελληνικό Γυμνάσιο στην Οξφόρδη, και διατήρησε αλληλογραφία με πολλούς Άγγλους επισκόπους. Οι προσπάθειές του όμως δεν καρποφόρησαν. Αγνοείται το τέλος της ζωής του.

Έργα του 
Το μόνο σύγγραμμα του Γεωργειρήνη που έχουμε είναι η «Περιγραφή της παρούσης καταστάσεως της Σάμου, Ικαρίας, Πάτμου και Άθωνος». Επίσης βρίσκονται και επιστολές του στη Βιβλιοθήκη της Οξφόρδης.

Πηγές

Έλληνες λόγιοι του 17ου αιώνα
Μητροπολίτες Σάμου, Ικαρίας και Κορσεών